b'\n_START_ARTICLE_\nKancerogenez\xc4\x97\n_START_PARAGRAPH_\nKancerogenez\xc4\x97 (onkogenez\xc4\x97, karcinogenez\xc4\x97) yra piktybin\xc4\x97s, v\xc4\x97\xc5\xbein\xc4\x97s ligos atsiradimas d\xc4\x97l \xc4\xafvairi\xc5\xb3 vidini\xc5\xb3 (organizmo) ir i\xc5\xa1orini\xc5\xb3 (aplinkos) veiksni\xc5\xb3 poveikio._NEWLINE_Piktybinio naviko susiformavimui b\xc5\xabtina visa eil\xc4\x97 pakitim\xc5\xb3 l\xc4\x85stel\xc4\x97je, kuri\xc5\xb3 pasekm\xc4\x97 yra l\xc4\x85stel\xc4\x97s virtimas v\xc4\x97\xc5\xbeine, geban\xc4\x8dia nekontroliuojamai dalintis ir naikinti aplinkinius audinius, plisti \xc4\xaf kitus organus. Esmin\xc4\x97s \xc5\xa1iame procese yra ta\xc5\xa1kin\xc4\x97s mutacijos ir kitos citogenetin\xc4\x97s aberacijos, kuri\xc5\xb3 rezultate pasikei\xc4\x8dia svarbi\xc5\xb3 l\xc4\x85stel\xc4\x97s augim\xc4\x85 ir dauginim\xc4\x85si reguliuojan\xc4\x8di\xc5\xb3 gen\xc5\xb3 aktyvumas. Mutacijos gali b\xc5\xabti tiek \xc4\xafgimtos, tiek ir \xc4\xafgytos._NEWLINE_Kancerogenez\xc4\x97 ir v\xc4\x97\xc5\xbeio formavimasis yra \xc4\xafvairiaprie\xc5\xbeastiniai ir daugiastadijiniai procesai.\n_START_SECTION_\nKancerogenez\xc4\x97s stadijos\n_START_PARAGRAPH_\nJ. Berenblumas 1941 m. pasi\xc5\xabl\xc4\x97 dviej\xc5\xb3 stadij\xc5\xb3 kancerogenez\xc4\x97s model\xc4\xaf . Tai iniciacija \xc2\xa0\xe2\x80\x93 negr\xc4\xaf\xc5\xbetamas l\xc4\x85stel\xc4\x97s pa\xc5\xbeeidimas ir promocija \xe2\x80\x93 pa\xc5\xbeeist\xc5\xb3 l\xc4\x85steli\xc5\xb3 klon\xc5\xb3 proliferacija. I\xc5\xa1 pakitusi\xc5\xb3 \xe2\x80\x93 malignizuot\xc5\xb3 l\xc4\x85steli\xc5\xb3, susidarius palankioms aplinkyb\xc4\x97ms (vaskuliarizacija, augimo veiksni\xc5\xb3 poveikis ir kt.), susiformuoja navikas. Tai buvo nustatyta eksperimentuojant su pel\xc4\x97mis. Patepus j\xc5\xb3 od\xc4\x85 ma\xc5\xbeomis policiklinio aromatinio angliavandenilio, t. y. iniciatoriaus, doz\xc4\x97mis navik\xc5\xb3 neatsirasdavo, ta\xc4\x8diau po kurio laiko peli\xc5\xb3 oda pakartotinai b\xc5\xabdavo tepama nekancerogeni\xc5\xa1ku, bet dirginan\xc4\x8diu krotonu aliejumi, atsirasdavo papilomas ir v\xc4\x97\xc5\xbeys. Vienas krotono aliejus navik\xc5\xb3 nesuk\xc4\x97l\xc4\x97. Navik\xc5\xb3 atsirasdavo net pel\xc4\x97ms t\xc5\xb3 grupi\xc5\xb3, kuri\xc5\xb3 laikotarpis tarp \xc2\xa0\xc2\xa0\xc2\xa0\xc2\xa0PAA ir krotono aliejaus b\xc5\xabdavo gana ilgas. J\xc5\xb3 nebuvo tais atvejais, kaip promotoriumi krotono aliejumi peli\xc5\xb3 oda b\xc5\xabdavo tepama prie\xc5\xa1 patepant j\xc4\x85 kancerogeniniu junginiu - iniciatoriumi. J.Berenblumas paskelb\xc4\x97, kad kancerogenas i\xc5\xa1 prad\xc5\xbei\xc5\xb3 l\xc4\x85stel\xc4\x99 su\xc5\xbeadina (iniciacija), o krotono aliejus- t\xc4\x85 su\xc5\xbeadinim\xc4\x85 palaiko (promocija). _NEWLINE_Nors J. Berenblumo modelis buvo pasi\xc5\xablytas gerokai anks\xc4\x8diau nei prad\xc4\x97ti tyrimai genomo ir molekuliniame lygmenyse, jis vis dar laikomas savoti\xc5\xa1ku raktu kancerogenez\xc4\x97s mechanizm\xc5\xb3 tyrin\xc4\x97jimuose. Dabartiniais tyrin\xc4\x97jimais si\xc5\xabloma kancerogenez\xc4\x99 skirstyti \xc2\xa0\xc4\xaf \xc2\xa0IV-V smulkesnes stadijas, kurios kiekviena yra s\xc4\x85lygota atskiro geno poky\xc4\x8di\xc5\xb3. Kancerogenez\xc4\x97s modeliu \xc5\xbemogaus organizme laikomas gaubtin\xc4\x97s \xc5\xbearnos piktyb\xc4\x97jimo procesas, kur\xc4\xaf s\xc4\x85lygoja vienas onkogenas ras ir trys mutuoti genai slopintojai: APC, DCC ir p53. Ta\xc4\x8diau terminai iniciacija ir promocija i\xc5\xa1liko.\n_START_SECTION_\nModifikuojantys veiksniai\n_START_PARAGRAPH_\nVien\xc5\xb3 ar kit\xc5\xb3 poveiki\xc5\xb3 sukelta kancerogenez\xc4\x97 ir naviko formavimasis gali b\xc5\xabti paveikti papildom\xc5\xb3 \xe2\x80\x93 modifikuojan\xc4\x8di\xc5\xb3 veiksni\xc5\xb3. \xc5\xa0ie veiksniai gali b\xc5\xabti vidiniai, gl\xc5\xabdintys organizme, arba i\xc5\xa1oriniai, patenkantys i\xc5\xa1 aplinkos. Jie gali skatinti arba slopinti proces\xc4\x85. Skatinan\xc4\x8dius kancerogenez\xc4\x99 veiksnius M. Shear 1938 m. pavadino kokancerogenais. J\xc5\xb3 sukeliamas procesas \xe2\x80\x93 kokancerogenez\xc4\x97. Prie\xc5\xbeastin\xc4\xaf kurio nors kancerogeno poveik\xc4\xaf gali paskatinti ne tik kitas kancerogenas, bet ir nekancerogeninis poveikis. Kancerogenez\xc4\x97s proces\xc4\x85 slopinantys veiksniai vadinami antikancerogenais.\n_START_SECTION_\nV\xc4\x97\xc5\xbeio genai\n_START_PARAGRAPH_\nL\xc4\x85stel\xc4\x97s genai, vienaip ar kitaip dalyvaujantys naviko patogenez\xc4\x97je, vadinami v\xc4\x97\xc5\xbeio genais. Jie skirstomi \xc4\xaf dvi pagrindines klases - onkogenus ir navik\xc4\x85 slopinan\xc4\x8dius genus. _NEWLINE__NEWLINE_\xc5\xbdmogaus genome yra kelios de\xc5\xa1imtys t\xc5\xabkstan\xc4\x8di\xc5\xb3 gen\xc5\xb3. Dauguma \xc5\xa1iuo metu \xc5\xbeinom\xc5\xb3 onkogen\xc5\xb3 yra kil\xc4\x99 i\xc5\xa1 normali\xc5\xb3 l\xc4\x85stel\xc4\x97s gen\xc5\xb3. Tokie onkogen\xc5\xb3 pirmtakai vadinami protoonkogenais. \xc4\xaevairios aktyvuojan\xc4\x8dios mutacijos protoonkogenus paver\xc4\x8dia onkogenais._NEWLINE_Onkogenai veikia dominantiniu b\xc5\xabdu, skatindami l\xc4\x85stel\xc4\x97s navikinio fenotipo vystym\xc4\x85si. Onkogen\xc5\xb3 produktai vadinami onkobaltymais. Kai kurie onkobaltymai yra atitinkam\xc5\xb3 protoonkogen\xc5\xb3 koduojam\xc5\xb3 baltym\xc5\xb3 mutantin\xc4\x97s formos._NEWLINE_ _NEWLINE_Kitais atvejais onkogeno ir atitinkamo protoonkogeno koduojamas baltyminis produktas gali b\xc5\xabti ir toks pat. Ta\xc4\x8diau onkobaltymo produkcija gali b\xc5\xabti \xc5\xbeymiai gausesn\xc4\x97 negu normalaus baltymo arba jis gali b\xc5\xabti produkuojamas tokioje vietoje, kur paprastai jo neb\xc5\xabna. Ir vienu, ir kitu atveju visa tai sutrikdo normali\xc4\x85 l\xc4\x85stel\xc4\x97s proliferacij\xc4\x85 ir \xc4\xafne\xc5\xa1a savo ind\xc4\x97l\xc4\xaf \xc4\xaf kancerogenez\xc4\x97s vyksm\xc4\x85. _NEWLINE__NEWLINE_Navik\xc4\x85 slopinantys genai veikia recesyviniu b\xc5\xabdu, negatyviai reguliuodami navikin\xc4\x99 transformacij\xc4\x85. Inaktyvinan\xc4\x8dios mutacijos sutrikdo j\xc5\xb3 normali\xc4\x85 veikl\xc4\x85 ir vaidmen\xc4\xaf l\xc4\x85stel\xc4\x97je.'